Curtea de Apel București a admis apelul formulat de Ministerul de Interne în procesul în care instituția se judecă de mai bine de patru ani cu moștenitorii torționarului Alexandru Vișinescu, anunță TVR Info.
Astfel, Vişinescu, prin moștenitori, este obligat la plata sumei de 344 de mii de lei. Conform documentelor, Vişinescu are nouă moştenitori. Alexandru Vișinescu e primul torționar comunist condamnat definitiv în România.
Acesta a fost, între 1956-1963 comandant al Penitenciarului Râmnicu Sărat. Vișinescu a fost găsit vinovat de moartea a 12 deținuți politic. Oamenii au fost bătuți, înfometați și lăsați fără medicamente.
În 2016, Vişinescu a fost condamnat la 20 de ani de închisoare şi la despăgubiri de 300.000 de euro. În 2018, torționarul, condamnat la 20 de ani de detenție pentru infracțiuni contra umanității, a murit în închisoare în urma unui "infarct miocardic, traumatism toracic recent cu fracturi costale, ruptură de splină, operat", au notat medicii în certificatul constatator.